# ببر بينݣالي

|  |  |
| --- | --- |
|  | **لمقال مقطوع من شجرة**، ما كايدي ليه تا شي مقال أخر، زيد ليان ديالو ف مقالات خرين. |

|  |
| --- |
| ببر بينݣالي
 |
|  |
| **معلومات عامة** |
| سمية لعيلمية | Panthera tigris tigris (كارولوس لينيوس، 1758) |
| لخاصية د ترتاب | نوع تحتاني |
| تابع ل | ببر |
| حالة د لحماية |  |
|  |
| مهدد ب لنقيراض |
| UICN | 136899 |
| **خصايصو** |
| كاياكل | جاور، صمبر، أيل أرقط، أيل المستنقع، جاموس الماء، نلجاي، سيرو، طاكن، خنزير بري، أيل خنزيري هندي، منتجق هندي، Semnopithecus entellus، طاووس هندي، ظبي أسود، شيهم العالم القديم، مكاك ريسوسي، فيل آسيوي، وحيد قرن هندي، جيفة، حوت، ورل الماء الآسيوي، قط سماك، غريال، سرطان، ماعز، بڭر و فكرون |
| **لخاريطة ديال فين عايش لكائن** |
|  |

**ببر بينݣالي** هي نسمة من النوع التحتاني د لببر، پانطيرا تيݣريس تيݣريس (panthera tigris tigris) و من النواع التحتانيين لمرشحين د لببر. كايتعتابر واحد من لقطوط لبرّيين لكبار ݣاع لي باقيين حيّين. كايتقدّر بلي هوما حاضرين ف شبه لقارة لهندية من اللخر د لپلايسطوسين هادي 12,000 ل 16,500 عام تقريباً. لمادى التاريخي ديالو غطى وادي نهر السند حتى ل لبدية د لقرن 19، تقريباً لهند كاملة، غرب پاكيستان، جنوب نيپال، بانݣلاديش، بوطان و جنوب غرب الشينوا. ليوما، كايسكن ف لهند، بانݣلاديش، نيپال، بوطان، و جنوب غرب الشينوا. لببر لبينݣالي مهدد ب الصيادة اللاقانونية، خسران لموايل و تقسام لموايل.

على حساب 2022، النسمة د لببر لبينݣالي تقدّرات ف 3,167–3,682 فرد ف لهند، 316–355 فرد ف النيپال، 131 فرد ف بوطان و ف جوايه 114 فرد ف بانݣلاديش.

## الطاكسونوميا

فيليس تيݣريس (felis tigris) كانت السمية لعلمية لي خدّمها كارل لينيوس ف 1758 ل لببر. من بعد تحط ف ݣنس پانطيرا (panthera) من ريدجنلد إينيس پوكاك ف 1929. لبينݣال هي لبلاصة التقليدية النوعية د هاد النوييع و النوع التحتاني لمرشح پانطيرا تيݣريس تيݣريس.

الشرعية ديال بزاف د نوييعات لببر ف آسيا لقارة تشكك فيها ف 1999. ب شكل مورفولوجي، لببور لي من مناطيق مبدلين كايتنوعو غير شوية، و التدفاق الجيني بينات النسمات ف هاد لمناطيق كايتعتابر ممكن ف وقيت لپلايسطوسين. عليها، تقتارح بلي كايخص يتعتارف غير ب جوج نوييعات شرعيين، لي هوما پ. ت. تيݣريس (p. t. tigris) د آسيا لقارة، و پ. ت. سونضايكا (p. t. sondaica) ف ݣزاير السوندا لكبيرة و واقيلا أرض السوندا. النوييعات لمرشحين پ. ت. تيݣريس مكوّنة من جوج تقسيمات: التقسيمة الشمالية فيها نسمات لببور السيبيريين و لقزوينيين، و التقسيمة الجنوبية لي فيها ݣاع نسمات لببور لقارّيين لباقيين. نسمات لببور لمنقارضين و لباقيين ف آسيا لقارة كاملين بيهم تخشاو ف پ. ت. تيݣريس ف لموراجعة ديال طاكسونوميا السنوريات ف 2017.

لحاصول ديال واحد التحليل جيني د 32 عيينة د لببر كايعطي بلي لعيينات د لببر لبينݣالي تݣروپاو ف تقسيمة مبدلة على لعيينات د لببر السيبيري.

### النسب الجيني

لببر لبينݣالي كايتعرّف ب تلاتة د لمواطع ديال نيكليوتيدات ميطوكوندريين مفرّزين و 12 لآليلات ميكروساطيليتيين أونيك. نمط التبدال الجيني ف لببر لبينݣالي كايتوافق معا لفرضية بلي وصل ل لهند هادي 12,000 عام تقريباً. هادشي تابت معا النقصان د فوصيلات لببر ف شبه لقارة لهندية قبل من اللخر د لپلايسطوسين، و لغياب د لببور ف سريلانكا، لي تفرْقات على شبه لقارة ب سباب الزيادة ف نيڤوات لبحر ف اللول د لهولوسين.

## لخصايل

كلوز آپ د وجه ببر دكر
فرو لببر لبينݣالي كايكون صفر حتى ل ليموني فاتح، ب خطوط كايتفاوتو من لقهوي غالق حتى ل لكحل؛ لكرش و الطراف الدخلانيين د الرجلين كايكونو ب لبيض، و لقزيبة ليمونية ب حلاقي كوحل. لببر لبيض كايكون مطفّر ب شكل منحّي (recessive mutant)، لي من خطرة ل خطرة كايتريپورطا بلي موجود ف برّيّة د آصام، بينݣال، بيهار و ب الضبط ف لولاية لفايتة د ريوا. وخا هاكداك، لحضور ديال هادشي ماشي ب سباب لالبينيزم. ف لحقيقية، كاينة غير حالة وحدة فرّادية موتقة كاملة ديال ببر آلبيني د بصح، و حتى حالة د لببور لكوحل، يمكن ب ستيتناء واحد د واحد لعيينة ميتة تقلّب فيها ف تشيطاݣونݣ ف 1846. ربعطاش الجلدة د لببر لبينݣالي ف لكوليكسيو د متحف التاريخ الطبيعي ف لندن فيهم 21–29 خط. واحد اللون خر د الطفرة لمنحّية هو لببر الدهبي لي عندو فرو دهبي كاشف ب خطوط قهويين غاديين ل لحمر. لببور لمطفّرين نادرين ب زايد ف لبرّيّة.

أغلض جمجومة د لببر كان فيها 351 ميليميطر ف الدكور و 293 مم ف النتوات. عندهم ب شكل ستيتنائي سنان فاخرين.نيابهم فيهم 7.5 حتى ل 10 سونتيميطر ف الطول و عليها عندهم النياب الطوْل بينات لقطوط.

### تقل لكسدة و لقد

كايتعتابر لببر لبينݣالي من لقطوط لبريين لكبار ݣاع لي باقي عايشين حتى ل دابا. دكور و نتوات لببر لبينݣالي ف ريزيرڤ لببور پانا عندهم الطول من الراس ل لكسدة 183–211 سونتيميطر و 164–193 سم ب شكل مرادف، زيد على هادشي عندهم قزيبة طولتها 85–110 سم. الطوطال د الطول كايتفاوت من 283–311 سم عند الدكور و 255–285 سم عند النتوات. كايتفاوتو ف لعادة ف لعلو د لكتاف من 90–110 سم.

الدكور التحت بالغين كايوزنو بينات 130 و 170 كيلوݣرام و كايوصلو ل 200–260 كݣ منين كايوليو بالغين؛ النتوات التحت بالغات كايوزنو بينات 80–100 كݣ و كايوصلو ل 110–180 كݣ منين كايوليو بالغات. ف وسط لهند، 42 دكر بالغ د لببر لبينݣالي وزنو ف لمتوسط 190 كݣ ب مفاوتة من 167 ل 234 كݣ؛ الطوطال د الطول كان 282 سم ب مفاوتة من 267–312 سم، و متوسط طول كتافهم كان 99 سم؛ 39 نتوا بالغة د لببر لبينݣالي وزنو ف لمتوسط 132 كݣ ب ماكسيموم د 156 كݣ، و لمتوسط ديال الطوطال د الطول كان 254 سم ب مفاوتة من 239 ل 277 سم. بزاف د لعولاما عطاو بلي دكور لببر لبينݣالي لبالغين ف الطيراي كان فيهم كتر من 227 كݣ ف تقل لكسدة ب شكل منتاضم. سبعة د الدكور لبالغين لي تشدّو ف محمية تشيطوان لوطنية ف لبدية د السبعينات كان عندهم تقل متوسط د 235 كݣ ب مفاوتة من 200 ل 261 كݣ، و د النتوات 140 كݣ، ب مفاوتة من 116 ل 164 كݣ. جوج ببور دكور تقبطو ف محمية تشيطوان لوطنية ف التمانينات فاتو التقل د 270 و هوما أكبر ببور مطلوقين فايت تشجلو.

ببر بينݣالي دكر
لوزان لمشجلين الصغر ݣاع د لببور لبينݣاليين كانو ف السونداربانس د بانݣلاديش، فين النتوات لبالغات وزنو 75–80 كݣ. تلاتة د لببرات من السونداربانس د بانݣلاديش وزنو 76.7 كݣ. النتوا لكبر ݣاع ف لعمر وزنات 75 كݣ و كانت لحالة د عيشتها خايبة ف لوقيتة د الشدان ديالها. الجمجومات و لوزان ديالهوم كانو مفرّزين على لببور لي ف موايل خرين، هادشي كايعطي بلي واقيلا تآضاپطاو على قبل الضروف لأونيك د موؤل لمانݣرووڤ (mangrove). لقدود الصغار ديالهم ف لغالب ب سباب التخليطة د لمنافسة داخل النوع و لقد الصغير د لفرايس لموجودين على قبل لببور ف السونداربانس، ب لموقارنة معا لأيل لكبير و لفرايس لخرين لموجودين ف لموايل لخرين د لببور.

ببر بينݣالي مصوّر من اللور، كايوري الطاشات لبويض لمضورين ف لودنين
"ببر ليدس" (Leeds Tiger) لي كايتعرض ف متحف مدينة ليدس، تتّيرا فيه ف 1860 حدا مسوري (Mussoorie)، كان طولة كسدتو 371 سم ف لوقيتة د موتو. جوج ببور تيراو فيهم ف إقليم كوماون (kumaon) ف اللخر د لقرن 19 ف لغالب تعبرو 370 سم. و لايني ف ديك لوقت، لمكلفين ب لعبارات كانو باقي ماتبناو السيسطيم السطونضار د لعبارات؛ شي وحدين عبرو 'بينات الرجلين' ف لوقيتة لي وحد آخرين عبرو 'حتى ل فوق التقويسات'. أكبر طول تعبر ديال جمجومة لببر كان 41.3 سم "فوق لعضم"؛ هاد لببر تتّيرا فيه حدا ناݣينا (nagina) ف شمال لهند.

ف لبدية د لقرن 20، واحد لببر الدكر تتّيرا فيه ف وسط لهند ب طول 221 سم د الراس و لكسدة، 150 سم ف لعرض د الصدر، 109 سم ف علو لكتاف و 81 سم ف الطول د لقزيبة، لي واقيلا معضوضة من شي دكر منافس. هاد لعيينة ماقدروش يوزنوها، و لايني قدّرو بلي وازنة جوايه 272 كݣ. واحد الدكر وازن 259 كݣ تتّيرا فيه ف شمال لهند ف عوام 1930. واحد لببر دكر تتّيرا فيه ف نيپال كان وازن 320 كݣ و كان عبارو 328 سم 'فوق التقويسات'. أتقل ببر برّي واقيلا كان واحد الدكر كبير بزاف ف لقد ف 1967 ف لكديات د سفوح لهيمالايا. كان وازن 388.7 كݣ مور ما كلا صغير د لݣاموس؛ كان عبارو 323 سم ف الطوطال د الطول عل الجلد، و 383 سم فوق التقويسات. و وخا بلا ماياكل صغير لݣاموس، ف لغالب غايكون وازن 324.3 علاقل. هاد لعيينة كاتعرض ف لكولوار د لانستيتسيو سميثسونيان. ف لاقاليم لوسطانيين د لهند، واحد لببر دكر تتّيرا فيه كان وازن 317 كݣ و كان عبارو 3.02 ميطرو.

لببر لبينݣالي كاينافس لببر السيبيري ف لمتوسط د التقل.

## التوزيع و لموؤل

ببر بينݣالي دكر ف محمية كانها لوطنية
لمادى التاريخي د لببر لبينݣالي غطى وادي نهر السند حتى ل لبدية د لقرن 19، تقريباً ݣاع لهند، غرب پاكيستان، جنوب نيپال، بانݣلاديش، بوطان، و جنوب غرب الشينوا. كايتقدر بلي هوما مازال حاضرين ف شبه لقارة لهندية من اللخر د لپلايسطوسين، شي 12,000 حتى ل 16,500 عام تقريباً. ف 1982، واحد الشبه فوصيل د لفالونج (phalanx) لوسطاني ليمني تصاب ف واحد الزبالة ماقبل تاريخية حدا كوروويطا ف سريلانكا، لي التاريخ ديالو جوايه 16,500 عام هادي و كايتعتابر ديال لببر. كايبان بلي لببور وصلو ل سريلانكا ف لوقيتة د شي پيريوض شتوانية (pluvial period)، لي كانو فيها نيڤوات لبحر نازلين، و هادشي واضح بلي طرا قبل من لماكسيموم الجليدي اللخراني (last glacial maximum) 20,000 عام هادي تقريباً. ف لغالب لببر وصل معطل بزاف ل جنوب لهند باش يمكن ليه يستعمر سريلانكا، لي كانت قبل مكونيكيطية معا لهند ب قنطرة أرضية. لحاصول ديال واحد الديراسة فيلوجغرافية ب تخدام 134 عيينة د لببور على طول لمادى لعالمي ديالهم كاتعطي بلي لحد د التوزيع التاريخي الشمال شرقي د لببر لبينݣالي هي لمنطاقة د لكديات السفحيين د تشيطاݣونݣ و حوض نهر براهماپوطرا، لي مفارقاه معا لحدود د لمادى التاريخي ديال لببر اللاندوشيني. ف شبه لقارة لهندية، لببور لبينݣاليين كايسكنو ف لغابات الستيوائيين لفازݣين دايمين لخضورة، لغابات الستيوائيين الناشفين، لغابات الستيوائيين و شبه ستيوائيين لفازݣين طياحين لوراق، لمانݣروڤات، لغابات شبه ستيوائيين و لمعتادلين لفوقانيين، و تيرات الربيع لآلوڤيين (alluvial). هاد لموؤل اللخراني واحد لوقت غطى مساحة عملاقة د تيرات الربيع، و لغابات النهريين لفازݣين النص طياحين لوراق على طول السيسطيم النهري اللولاني ديال كديات لݣانجا و لبراهماپوطرا، و لايني دابا ردو هاد لموؤل د لفلاحة و تضهور ب شكل شديد. ليوما، أحسن إيكزومپل ب النسبة ل هاد النوع د لموؤل محصور ف شي بلوكات صغار ف لقاعيدة د لكديات السفحيين لبرانيين د لهيمالايا منها وحدات (Units) لمحافضة على لببر راجاجي-كوربيت، بارديا-بانكي، و وحدات لمحافضة على لببر لعابرين لحدود تشيطوان-پارسا-ڤالميكي-ڤالميكي، دودوا-كايلالي و شوكلافانطا-كيشانپور. لكتافات د لببر ف هاد لوحدات د لمحافضة زايدة ف شي بلايص ب سباب لبيوماص (biomass) لهايلة ديال لحوافريات.

ف پاكيستان، خيرپور كانت آخر موؤل د لببور ف اللخر د لقرن 19؛ لببر اللخراني تتّيرا فيه ف 1906 ف باهاوالپور ف الدغال النهريين د السند.

### لهند

ببرة و ولدها ف محمية بانديپور لوطنية
ف لقرن 20، ليحصاءات لهنديين د لببور لبريين عوّلو على لمعرفة د كل فرد ب لبصمة د الرجل، هادشي معروف ب سمية علمات پوݣ (pug marks) – لي هي واحد لميطود تنتاقدات ب صيفتها بلا مفعول و ماشي إيكزاكط. كاميرات د لمكيدة هوما لي ولاو كايتخدّمو دابا ف بزاف د لمواضع.

موايل لببور لمزيانين ف لغابات شبه ستيوائيين و لمعتادلين منهم وحدات لمحافضة على لببر ماناس-نامضافا. و.م.ب ف لغابات الستيوائيين الناشفين منهم خيرية لحياة لبرية هازاريباݣ، ريزيرڤ لببور ناݣارجونساݣار-سريسايلام، پاساجات كانها-إيندراڤاتي، غابات أوريسا الناشفين، محمية پانا لوطنية، ريزيرڤ لببور ميلݣاط و ريزيرڤ لببور راطاپاني. وحدات لمحافضة على لببر ف لغابة الستيوائية لفازݣة طياحة لوراق ف لغالب وحدين من أكتر لموايل ف لمنتوجية ب النسبة ل لببور و فرايسهم، منهم ريزيرڤات لببور كازيرانݣا-ميݣالايا، كانها-پينش، سيمليپال و إيندراڤاتي. و.م.ب ف لغابات الستيوائيين لفازݣين دايمين لخضورة كايمتلو لموايل الشايعين ب شكل قل د لببر، محصورين ب شكل كبير ف لبلايص لفوقانيين و لقنات الرطبين د ݣات لغربية، بحال ريزيرڤات لببور پيرييار، كالاكاض-مونداتوراي، بانديپور و خيرية لحياة لبرية پارامبيكولام.

ببرة شابة ف ريزيرڤ كانها د لببور
ف لوقيتة د واحد ليحصاء د لببور ف 2008، كاميرا لمكيدة و السكانينݣ د السينيالات خدمو سيسطيم لمعلومات الجغرافيين (GIS) لي توضف باش يقدّر لكتافات لمضبوطين على حساب لموضع د لببور، لمفتارسين التانويين و لفرايس. على حساب النتايج د هاد الستيطلاعات، النسمة الطوطال د لببور تقدرات ب 1,411 لفرد مفاوتين من 1,165 ل 1,657 ببر بالغ و تحت بالغ لي عمرهم كتر من 1.5 عام. على طول لهند، ستة د لكومپليكسات تضاربسيين لي تسكاناو و لي مضيّفين لببور و عندهم حتيمال باش يتكونيكطاو. هاد التضاريس كايشملو لموايل الجايين:

* ف السهول لفيضانيين د ݣانجا-سيڤاليكس موجودين ستة د النسمات، لقد د كل نسمة مقدّر ب 259 حتى ل 335 فرد ف مساحة د 5,080 كم² ديال لموايل لغابويين، لي كاينين ف محميات راجاجي و كوربيت لوطنيين، ف لموايل لمكونيكطيين د دودوا-كيري-پيليبهيت-پيليبهيت، ف ريزيرڤ لببور سوهيلوا، ف خيرية سوهاݣي باروا و ف محمية ڤالميكي لوطنية؛
* ف لاراضي لعاليين ف وسط لهند كاينين 17 النسمة، لقد د كل نسمة مقدّر ب 437 حتى ل 661 فرد ف مساحة د 48,610 كم² ديال لموايل لغابويين. لي فيهم التضاريس د كانها-پينش، ساطپورا-ميلݣاط، سانجاي-پالاماو، ناڤيݣاون-إيندراڤاتي؛ النسمات لمعزولين كايدعموهم ف الريزيرڤ د لببور بانضاڤݣاره، طاضوبا، سيمليپال، و لمحميات الطبيعيين د پانا، رانثامبوري–كونو–پالپور–مادهاڤ و سارانضا؛
* ف التضاريس د ݣاتس الشرقية كاينة غير نسمة فرّادية ب قد د النسمة مقدّر ب 49 حتى ل 57 فرد ف مساحة د 7,772 كم² د لموؤل ف تلاتة د لبلوكات غابويين مفارقين كاينين ف محمية سريڤينكاطيشوارا لوطنية، ريزيرڤ د لببور ناݣارجوناساݣار، و محمية لببور لوطنية لمقتارحة ݣوندلا براهميشوارا، و لبقع لغابويين ف مقاطعات كانيݣيري، باضڤيل، أوضاياݣيري، و ݣيضالور؛
* ف تضاريس ݣاتس لغربية كاينين سبعة د النسمات ب قد د النسمة مقدّر ب 336 حتى ل 487 فرد ف بلاصة غابوية د 21,435 كم² ف 3 د لوحدات تضاريسيين ساسيين، پيريار–كالاكاد–مونضاتوراي، بانديپور–پارامبيكولام–ساتيامانݣالام–موضامالاي–آنامالاي–موكورتي و آنشي–كودريموك–ضانديلي؛
* ف السهول لفيضانيين د براهماپوطرا و لكديات الشمال شرقيين لببور كايعيشو ف مساحة د 4,230 كم² ف بزاف د لغابات لي مقسمين و بحال لبقع؛
* ف محمية سونداربانس لوطنية لببور فيها كايعيشو ف مساحة 1,586 كم² تقريباً د غابة لمانكروڤ.

وحدات لمحافضة على لببر لي ف شمال شرق لهند، ماناس–نامضاپها، أورانݣ–لاوكهوا و كازيرانݣا–ميݣهالايا، مجبدين ل 14,500 كم² تقريباً على طول بزاف د لبلايص لمحميين. لببور عاوتاني حاضرين ف ريزرڤ پاكي د لببور. ف كديات ميشمي، لببور تشجلو ف 2017 ف علو واصل حتى ل 3,630 ميطرو ف التلج. محمية رانطامبوري لوطنية كاتضيّف أقصى نسمة غربية د لببور ف لهند. غابة ضانݣ ف جنوب شرق ݣوجارات موؤل محتامل د لببر.

ف ماي 2018، واحد لببر تشجل ف ريزيرڤ ساهيادري د لببور ل لمرة اللولى من تمن سنين. ف فبراير 2019، واحد لببر تقشع ف لبلاصة د لوناڤانضا ف ݣوجارات ف مقاطعة ماهيساݣار، و من موراها ب شوية تصاب ميّت. لمسؤولين فتارضو بلي لببر مأصل ف الريزيرڤ راطاپاني د لببور و سافر شي 300 كم ل مدة عاماين. ف لغالب غايكون مات ب الجوع. ف ماي 2019، كاميرات لمكيدة شجلو ببور ف خيرية الحياة لبرية مهاديي و خيرية بهاݣوان ماهاڤير و محمية موليم لوطنية ف ݣوا لي كان فيها أول تشجال من عام 2013.

لببور ف السونداربانس ف لهند و بانݣلاديش هوما بوحديتهوم ف لعالم لي كايعيشو ف غابات لمانݣروڤ. النسمة د السونداربانس لهندية تقدّرات ب 86\_90 فرد ف 2018.

على حساب 2014، النسمة لهندية د لببور تقدّرات بلي كاتفاوت ف مساحة د 89,164 كم² ب 2,226 بالغ و تحت بالغ كبر من عام. شي 585 ببر كانو حاضرين ف ݣاتس لغربية، فين الريزيرڤات راضهاناݣاري و ساهيادري كانو عاد تصاوبو. أكبر نسمة سكنات ف ريزيرڤ كوربيت د لببور كانو فيها شي 215 لببر. نسمة لببور لي ف وسط لهند مقسمة و معوّلة على پاساجات لحياة لبرية لي كاتسهل لملاقية بينات لبلايص لمحميين. ف 2018، النسمة تزادت ب 2,603–3,346 فرد مقدّر. على حساب 2022، النسمة لهندية تقدّرات كاتجمع 3,167–3,682 فرد.

### بانكلاديش

ف بانݣلاديش، لببور دابا تكمشو ف لپاساجات د لكديات ف غابات سونداربانس و تشيطاݣونݣ. غابة تشيطاݣونݣ محادية معا موؤل لببور ف لهند و ميانمار، و لكن لحالة د النسمة ديالهوم مامعروفاش.

على حساب 2004، تقديرات النسمة ف بانݣلاديش كاتفاوت من 200 ل 419 لفرد، لغالبية فيهم ف السونداربانس. هاد لمنطاقة هي لموؤل د لمانݣروڤ لفرّادي ف لمنطاقة لبيو، فين النمور ناجيين، ب لعومان من ݣزيرة ل ݣزيرة ف الديلطا باش يصيدو لفرايس. لقسم لغابوي لبانݣلاديشي ولا كايزيد زريع النباتات د لمانݣروڤ باش يوفرو لعلف ل لأيل لمنقط. من 2001 و زريع لغابات باقي مكمل ب وتيرة صغيرة ف السونداربانس. من أكتوبر 2005 حتى ل يناير 2007، أول ستيطلاع د كاميرا د لمكيدة تدار على طول ستة د لمواضع ف سونداربانس د بانݣلاديش باش يقدّرو كتافة النسمة د لببور. لمتوسط د هاد الستة مواضع عطى تقدير د 3.7 ببور ف 100 كم². مادام السونداربانس لبانݣلاديشية شادة مساحة 5,770 كم²، تستنتج بلي النسمة الطوطال د لببور فيها تقريباً شي 200 فرد. لمادى اللوكال د نتوات لببور لبالغات تشجل بلي فيه بين 12 و 14 كم²، هادشي لي واقيلا كايشير ل واحد لكاپاسيطي تقريبية ديال 150 نتوا بالغة. لمادى اللوكال الصغير د لببرات لبالغات و لي ب سبابو كاينة واحد لكتافة طالعة د لببور ف هاد النوع د لموؤل ب لموقارنة معا بلايص خرين يقدر يكون مرتابط ب لكتافة الطالعة د لفرايس و لقد الصغير د ببور السونداربانس ب جوج.

من 2007، حضية د لببور تشرف عليها كل عام من عند وايلد تيم (WildTeam) ف السونداربانس لبانݣلاديشية باش يحضيو التبدالات ف نسمة ببور السونداربانس و تقييم لمفعولية د مجهودات لمحافضة. هاد الستيطلاع كايقييس التبدالات ف لفريكونص د مسارات لببور ف الجوانب د مجاري لما لمديين و الجزريين كا موؤشر نسبي د كترة د لببور على طول التضاريس د السونداربانس. ف 2009، نسمة لببور ف السونداربانس لبانݣلاديشية تقدّرات ب 100–150 ببرة بالغة ولا 335–500 ببر ب شكل عام. تشجل لمادى اللوكال د النتوات ب تخدام سناسل د الجي پي إس، فين كاينين أصغر لببور لمشجلين، هادشي كايعطي بلي السونداربانس د بانݣلاديش تقدر تكون عندها وحدة من لكتافات الطالعين و النسمات لكبار ݣاع د لببور ف أي بلاصة ف لعالم. هوما معزولين من نسمة لببور لمحاديين ب مساحة تقدر توصل حتى ل 300 كم. ماكاينينش معلومات كافيين ف بزاف د الجوانب على لإيكولوجيا د ببور السونداربانس، منهم لكترة النسبية، حالة د النسمة، الديناميات د ليسپاص، عزيلة لموؤل، لخصايل د التاريخ لحيوي، الطاكسونوميا، الجينات، و لمراض. ماكاينش عاوتاني حتى پروݣرام د لحضية واجد باش يتبع التبدالات ف نسمة لببور من وقت ل وقت، و عليها ماكاينة حتى طريقة ف قياس ستيجابات النسمة على لأنشيطة د لمحافضة و التهديدات. لغالبية د الديراسات ركزات على الصيراع بين لببر و بنادم ف هاد لبلاصة، و لايني جوج ديراسات ف خيرية لحياة لبرية الشرقية ف السونداربانس وتقو نماط تخدام لموؤل عند لببور، و لكترة د فرايس لببور، و واحد الديراسة خرة قلبات ف عمارة (load) لپارازيطات لي كاتقيس لببور. شي تهديدات كبار على لببور تعرفو. لببور لي عايشين ف السونداربانس مهددين ب تخراب لموايل، خسران لفرايس، لمنافسة الدخلانية د النوع لعنيفة ب زايد، الصراع بين لببر و بنادم، و لقتيلة الديريكت د لببر. ف 2017، هاد النسمة تقدّرات ب 84–158 فرد. على حساب 2018، تقدّر بلي 114 لفرد كايعيشو ف لبلاد.

الطليع ف نيڤوات لبحر ب سباب التبدال لموناخي تحط ب صيفتو غايكون السبب ف خسران شديد ف لموايل الصالحين ل هاد النسمة ف لعقود الجايين، ف جوايه 50٪ ف 2050 و 100٪ ف 2070.

### نيپال

ببور مقتولين من لملك جورج لخامس د بريطانيا ف نيپال، 1911
ببر بينݣالي ف محمية بارديا لوطنية
نسمة لببور ف منطاقة طيراي ف نيپال مفروقة ل تلاتة النسمات التحتانيين لمعزولين لي مفارقين ب لاراضي لفلاحيين و لموايل لمستوطنين ب شكل كتيف. النسمة لكبر كاتعيش ف محمية تشيطوان لوطنية و ف محمية پارسا لوطنية لي محادية هادشي كايشمل مساحة د 2,543 كم² من غابة د لاراضي لهابطين اللولانيين. ف جيهة لغرب، نسمة تشيطوان معزولة على ديك لي ف محمية بارديا لوطنية و لموؤل لمامحميش لي محادي ف أقصى لغرب، و لي مجبد 15 كم ف ريزيرڤ لحياة لبرية شوكلافانطا، لي فيها النسمة الصغيرة ݣاع.

من فبراير ل يونيو 2013، واحد الستيطلاع د كاميرا د لمكيدة تشرف عليه ف تضاريس طيراي آرك، ف مساحة د 4,841 كم² ف 14 لمقاطعة. نسمة لببور ف لبلاد تقدّرات ب 163–235 بالغ كايتجاوج ب جميع 102–152 ببر ف لبلايص لمحميين د تشيطوان–پارسا، 48–62 ف محميات بارديا–بانكي لوطنيين و 13–21 ف محمية شوكلافانطا لوطنية. مابين نونبر 2017 و أبريل 2018، الستيطلاع لوطني الشامل التالت على قبل لببور و لفرايس تدار ف تضاريس طيراي آرك؛ النسمة د لبلاد تقدّرات ب 220–274 ببر. على حساب 2022، 316–355 فرد تقدّر بلي كايعيش ف لبلاد.

### بوطان

ف بوطان، توتقو لببور ف 17 لمقاطعة من 18. كايسكنو السفوح الشبه ستيوائيين د لهيمالايا ف علو د 200 ميطرو ف الجنوب ل ما كتر من 3,000 ميطرو ف لغابات لمعتادلين ف الشمال. لبلاصة لمزيانة ديالهم كاتبان بلي كاينة ف لحزام لوسطاني د لبلاد بينات نهر مو ف لغرب و نهر كولونݣ ف الشرق ف علوات كايتفاوتو بين 2,000 ميطرو حتى ل 3,500 ميطرو. ف 2015، نسمة لببور ف بوطان تقدّرات ب 103 فرد.

محميات روايال ماناس و جيݣمي سينݣيي وانݣتشوك لوطنيين كايكوْنو أكبر بلايص د لمحافضة محاديين ف بوطان، لي كايجمعو نواع لموايل الشبه ستيوائيين و لآلپينيين (alpine). ف 2010، كاميرات لمكيدة شجلو واحد لكوپل د لببر ف علو د 3,000 حتى ل 4,100 م. على حساب 2015، نسمة لببور ف بوطان تقدّرات ب 89 حتى ل 124 فرد ف ستيطلاع شد مساحة د 28,225 كم².

ف 2008، واحد لببر تشجل ف علو د 4,200 م ف محمية جيݣمي ضورجي لوطنية، لي هو أكتر تشجال تتورخ ل ببر ف علو زايد. ف 2017، واحد لببر تشجل ف لوقت لي دوزو ف خيرية لحياة لبرية بومديلينݣ. ف لغالب داز من پاساجات لحياة لبرية باش يوصل ل شمال شرق بوطان.

نسمة لببور ف بوطان تقدّرات ف 90 فرد لي فيهم 60 نتوا و 30 دكر ب كتافة النسمة تقدّرات ب 0.19–0.31 ببر ف 100 كم² ف مارس 2015. على حساب 2022، النسمة تقدّرات ف 131 فرد.

### شينوا

لحضور د لببر لبينݣالي ف لمنطاقة د جنوب شرق التيبيت لي حاكما راسها ف الشينوا تقلب فيه ف 1995 منين طرا واحد لخسران د لكسيبة كبير ف إقليم ميضوݣ سبابو مفتارس كبير. لبصمات د كف لببر تلقاو ف مروج ف شلا ڤيلاجات. واحد لببر تتّيرا فيه ف 1996، و شي 4–5 لببور تريپورطاو من لمسؤولين ف هاد لبلاصة ف 1999. و شي 8–12 لببر تشافو بلي بقاو ف هاد لبلاصة شي عقد مورا هادشي. كاميرات لمكيدة و واحد الستيطلاع دخلاني ف لوقيتة بين 2013–2018 ف تسعود لمواضع لمحتاملين ف إقليم ميضوݣ ورقو بلي غير 1–3 د لفراد لي ماساكنينش واقيلا دخلو ل لبلاصة جنوب نهر يارلونݣ تسانݣپو، و لايني غير ف لوقيتة د لموسم الناشف من أكتوبر ل مارس. ف لبدية د 2019، واحد لببر بينݣالي تصور جوج خطرات ف علو د 2,000 م ف واحد لغابة عريضة لوراق ف الريزيرڤ الطبيعية لوطنية د وادي يارلونݣ تسانݣپو لكبير.

## لإيكولوجيا و السلوك

ببرة كادوّش ف ريزيرڤ د لببر رانطامبوري، راجاستان
لوحدة الجتيماعية الساسية ديال لببر مكوْنة من نتوا و صغارها. لبالغين كايجمّعو معا بعضياتهم غير ب شكل وقتي منين شي ضروف خاصين كايسمحو ب هادشي، بحال لموارد لكتيرين د لماكلة. من غير هادشي، عيشتهم خلوية، و كايصيدو ب شكل فردي على ود فرايس د لغابة و د التيرات لفازݣين. لبالغين لي ساكنين من الجناس ب جوج كايخلّيو لمادى اللوكال ديالهم، هادشي لي كايحصر من لحركة ديالهم باش يحددو لموايل لي كاتقنّع لحتياجات ديالهم و ديال صغارهم، بحال لفرايس، لما و السكنة. ف هاد لموضع، دايماّ كايبقاو ف كونطاكط معا ببور خرين، خصوصاً هادوك لي من الجنس لاخر. لببور لي كايشركو نفس لرض، كايكونو عايقين مزيان ب لوجود، التحروكات، و لأنشيطة د بعضياتهم. ف محمية تشيطوان لوطنية، لببور التحت بالغين لمطوقين ب الراديو (radio-collared) بداو يتفرّقو من لبلايص لي خلاقو فيهم بكري ف عمر 19 شهر. و من 14 لببر تحت بالغ لي تدرس فيهم، الربعة د النتوات بقاو قرْب ل لمادى اللوكال د مهم ب لموقارنة معا 10 د الدكور. اللّخرين تفرّقو بينات 9.5 و 65.7 كم. حتى حد فيهم ما قطع من لبلايص لفلاحيين لمحلولين لي زيْد من 10 كم ف لعرض، و لايني تحركو من وسط لموايل لغابويين و لآلوڤيين (alluvial).

ف ريزيرڤ پانا د لببور، واحد لببر دكر بالغ مطوق ب الراديو تحرك ل 1.5 حتى ل 10.5 كم بينات لمواضع ف يام متابعين ف فصل الشتا، و 1 حتى ل 13.9 كم ف الصيف. لمادى اللوكال ديالو كان ف جوايه 200 كم² ف الصيف و 110 كم² ف الشتا. و جمع لمادى اللوكال ديالو مادى لوكال صغر ديال جوج نتوات، ببرة ب صغارها و ببرة تحت بالغة. كاملين بيهم شدو مادى لوكال مابين 16 و 31 كم².

جوج بيبرات نتوات كايلعبو ف ريزيرڤ د لببر رانطامبوري
لمادى اللوكال لي شادينو دكور بالغين ساكنين كايميل باش يكون حصري ب شكل مشروك، و يقدر شي ببر من الساكنين يتسامح ݣاع معا شي ببر دايز ولا شي دكر تحت بالغ علاقل ل شي وقت. دكر لببر كايخلّي زون كبيرة باش يقدر يجمع لمادى اللوكال د بزاف د النتوات وسط لحدود ديالو، باش يخلّي ليه حق لمجاوجة معاهم. لمباعدة بيانات النتوات مكمولة ب شكل قل. كاين ف لعادة تداخل جزئي بينات النتوات الساكنات الجارات. كايميلو باش يكون عندهم بلايص قاعديين، لي كايكونو حصريين كتر، علاقل ف لغالبية د لوقت. لمادى اللوكال ديال الدكور و النتوات ب جوج ماكايكونش تابت. التكحاز (shift) ولا التبدال د لمادى اللوكال من شي ببر كايكون مرتابط ب التكحاز د شي ببر خر. التكحاز من شي موؤل قل ف لمواتية ل موايل حسن كايتدار من لببور لي كايكونو أصلاً ساكنين. لببور الجداد كايوليو ساكنين غير ف لوقيتة منين كايكون لمادى خاوي/مطلوق (vacant)، منين شي ببر ساكن كايرحل ولا كايموت. موجودين بلايص كتر ل النتوات الساكنات على الدكور الساكنين.

ف لوقيتة ديال سبع سنين ديال التصوار ب كاميرا د لمكيدة، التتباع (tracking)، و الضونيات د لحضية ف محمية تشيطوان لوطنية، ستة حتى ل تسعود لببور لمجاوجين، جوج حتى ل سطاش لببر مامجاوجش، و ستة حتى ل عشرين ببر صغير قل من عام ف لعمر تديطيكطاو ف مساحة د الديراسة فيها 100 كم². وحدة من النتوات الساكنات خلات الزون ديالها ل وحدة من بناتها و هرفات على واحد لبلاصة محادية ب التجرية على نتوا خرة؛ و واحد النتوا مجريين عليها عرفات كيف تسكن عاوتاني ف واحد الزون قريبة لي ولات مطلوقة ب سباب لموت د شي ببر ساكن. من 11 النتوا ساكنة، 7 بقاو حيين ف وقيت لمسالية د الديراسة، جوج غبرو مورا ما خسرو الزونات دياولهم ضد لمنافسين، و جوج ماتو. لخسران لبدياني ديال جوج دكور ساكنين و لهريف لي جا موراه على لمادى اللوكال ديالهم من دكور جداد سبب واحد التزعزيع جتيماعي ل عاماين. من ربعة د الدكور ساكنين، واحد بقا حي و تلاتة تجرّا عليهم من لمنافسين. خمسة د لبيبرات الرضّاع تقتلو ب سباب قتيلة الطفال (infanticide)، جوج رضّاع ماتو حيتاش كانو صغار بزاف باش يضيپانيو ريوسهم منين ماواتهم ماتو. واحد لببر يافع تفتارض بلي مات من بعد ما تصوّر ب جرحات شداد ب سباب السلوكا د لمكيدة (snare) لي مديورين على قبل لأيل. الصغار لي بقاو عاشو كتر ب شكل كافي باش يوصلو ل عمر التفراق، جوج منهم ولاو ساكنين ف لبلاصة د الديراسة.

### الصيادة و الريجيم

ببر كايهجم على أيل الصامبار ف ريزيرڤ د لببر رانطامبوري
لببر لبينݣالي لحايمي و كايخيّر الصيادة ديال لحوافريات لكبار بحال لݣاور (gaur)، أيل الصامبار، لأيل لمنقط، أيل لݣلتات، ݣاموس لما، النيلݣاي (nilgai)، السيرو (serow)، و الطاكن (takin). لفرايس موسطين لقد منهم لحلوف لبري، لأيل لحلوفي لهندي، لمونتجاك لحمر لهندي (Indian muntjac) و قرد اللانݣور الرمادي د السهول الشماليين. لفرايس الصغار كيف النيص لهندي بو عرف، الرنب، و الطاوس كايصايبو طرف صغير من الريجيم ديالو. ب سباب لهريف د بنادم على لموايل ديالو، لببر لبينݣالي عاوتاني كايفرس لكسيبة لمربية.

لببر لبينݣالي كايصييد و كايقتل شي مرّات لمفتارسين بحال النمر لهندي، تمساح لماݣر، الدب لكحل لآسياوي، الدب لمعݣاز، و الضول. هوما ب شكل عام ماكايآطاكيوش لفيال لهنديين لبالغين و وحيدات لݣرن لهنديين، و لايني هاد لوقايع النادرين ب شكل شديد فايت تشجلو. ف محمية كازيرانݣا لوطنية، لببور قتلو 20 وحيد لݣرن ف 2007. ف 2011 و 2014، جوج لحضات تشجلو ديال ببور بينݣاليين و هوما كايقتلو فيال بالغين؛ ف محمية دجيم كوربيت لوطنية على فيل عمرو 20 عام، و واحد لفيل آخر مريض ف عمرو 28 ف محمية كازيرانݣا لوطنية؛ هاد الفيل اللخراني تكال من بزاف د لببور ف دقة وحدة. واحد لبو سكة/لكوبرا ملكة (ophiophagus hannah)، واحد لكوبرا هندية (naja naja)، ورْل لما لآسياوي (Asian water monitor)، زعطوط\ماكاك الريزوس، لحوت، لعقريش، و بشكل نادر بزاف لقطوط لحواتين (fishing cats) و لفكارن تلقاو ف لمعدة و لخرا د لببور ف السونداربانس. واحد لببر ف محمية تشيطوان لوطنية تريپورطا بلي صيّد تلاتة د تماسح لݣاريال.

نتايج تحاليل د لخرا عطات بلي لببور لبينݣاليين ف محمية ناݣاراهولي لوطنية فضلو لفرايس لي وازنين كتر من 176 كݣ و لوزن لمتوسط د فرايس لببر كان 91.5. نواع لفرايس منهم لأيل لمنقط، أيل الصامبار، لحلوف لبري و لݣاور. الشياطا د لݣاور تلقاو ف 44.8٪ من ݣاع عيينات لخرا د لببور، الشياطا د الصامبار كانت 28.6٪، د لحلوف لبري 14.3٪ و د لأيل لمنقط 10.4٪ من ݣاع عيينات لخرا. ف محمية بانديپور لوطنية، لݣاور و الصامبار ب جوج صاوبو 73٪ من ريجيم لببر.

ف لغالبية د لحالات، لببور لبينݣاليين كايقربو ل لڤيكتيم ديالهم من الجناب ولا اللور من مسافة قريبة قد ليمكان و كايقبطو لفريسة من قرجوطتها باش يقتلوها. من بعد كايجرو الجيفة ل شي بلاصة مضرّقة، ف شي مرات كايجروهم ل مياوات لميطروات، عاد كايكونسوميوهم. الطبيعة د ميطود لببر ف الصيادة و لوفرة ولا الشح د لفرايس كايوديو ل واحد الستيل د لماكلة لي "يا فيشطا يا مجاعة": دايماّ كايكونسوميو 18–40 كݣ د اللحم دقة وحدة. ف واحد الديراسة، لببرات من نيپال دارو 40–50 قتلة تقريباً ف لعام و كلاو مينيموم ديال 5–6.3 كݣ د اللحم ف ليوم. جوج دكور دارو 40–50 قتلة تقريباً ف لعام و كلاو 6.3–7.8 كݣ د اللحم ف ليوم علاقل.

لببور لبينݣاليين يلا تعطبو، ولا شرفو، ولا ولاو ضعاف، ولا منين كايوليو نواع لفرايس لي مولفينهم نادرين، كايبداو دايماّ يهجمو على بنادم و كايتآضاپطاو باش يوليو وكالين بنادم.

### لمكاترة و سيرورة لحياة

دكر و نتوا كايتفاعلو معا بعضياتهم ف كارناطاكا
لببور ف لهند ماعندهومش شي مجاوجة إيكزاكط و مواسم لولادة. جل الصغار كايتولدو ف دجنبر و أبريل. شي صغار تصابو عاوتاني ف مارس، ماي، أكتوبر و نونبر. ف عوام 1960، شي جناب فلانيين من سلوك لببر ف محمية كانها لوطنية تورّاو، الدروة د النشاط الجنسي كان من نونبر ل جوايه فبراير، ف لوقيتة لي شي مجاوجات طراو على طول لعام.

الدكور كايبلغو ف عمر 4–5، و النتوات ف عمر 3–4. ببرة بينݣالية كاتجيها الدورة لوداقية (لمعروفة زنقاوياً ب "الشالور") ب شكل مقطع ل شي 3–9 د السيمانات، و كايكونو واجدين ل لملاقية ل 3–6 يام. من مورا لوقيتة د لحبيل (gestation) لي من 104–106 يام، كايتولدو 1–4 د لبيبرات ف بلاصة مستورة ف وسط الربيع الطويل، الشجيرات لكتيفين ولا لغيران. لبيبرات لي عاد تولدو كايوزنو 780 حتى ل 1,600 ݣرام و كايكون عندهم واحد لفرو مصوّف و غليض لي كايبدا يطيح من بعد 3.5–5 الشهور. عينيهم و ودنيهم كايكونو مسدودين. سنان لحليب ديالهم كايبداو يخرجو ف جوايه 2–3 السيمانات من مورا الزيادة، و ب شوية ب شوية كايبداو يجيو بلاصتهم سنان دايمين ف عمر 8.5–9.5 السيمانات. كايرضعو ل 3–6 الشهور، و كايبداو ياكلو كميات صغار د لماكلة لقاصحة ف جوايه شهراين ف لعمر. ف هاد لوقيتة، كايوليو يتبعو مهم ف لخرجات د الصيادة و كايبداو يعاونو ف التصياد ف 5–6 الشهور ف لعمر. ف عمر 2–3 سنين، كايبداو يتفرقو ب شوية ب شوية على لفاميلة ديالهم و كايوليو دايزين (transient)، و هوما كايقلّبو على بلاصة فين يقدرو يديرو الساس ل لمادى اللوكال لمملوك ديالهم. الدكور الشابين كايتحركو بعْد من لمادى اللوكال لخلوقي ديالهم ب لموقارنة معا النتوات الشابات. غير لفاميلة كاتفرّق، لم كاتجيها الشالور عاوتاني.

## التهديدات

حتى شي تضاريس د لمحافضة على لببر وسط لمادى د لببر لبينݣالي ما كبار ب الشكل لكافي باش يهزو واحد لقد د النسمة فعّال ديال 250 فرد. خسران لموايل و لوتيرة لكبيرة ب زايد د حالات الصيادة اللاقانونية تهديدات خطيرين على النجو ديال النوع.

لاكط د حقوق لغابة لي تپاصا من لحكومة لهندية ف 2006 عطى لحق ل شي ناس من أفقر الجماعات ف لهند باش يملكو و يعيشو ف لغابات. هادشي لي ف لغالب كايزيد حتيمال ديالهم باش يديرو صيراعات معا لحياة لبرية و السطاف د قسم لغابة لي ناقص ف التكوين، و ف لموارد، و ف لماطيريال. شحال هادي، لبراهن وراو بلي بنادم و لببور مايمكن ليهمش يتعايشو معا بعضياتهم.

### الصيادة اللاقانونية

التهديد لكبير ݣاع لي كايهدد لوجود د نسمات لببر لبري هي التجارة اللاقانونية ف لحياة لبرية د الجلود لمهربين و طراف لكسدة بينات لهند، نيپال و شينوا. لحكومات د هاد لبلدان سقطو ف خشيان ستيجابات تنفيديين ب شكل كافي، و الجريمة د لحياة لبرية بقات عندهم أولاوية هابطة ف داكشي لي عندو علاقة معا اللتيزام السياسي و الستيتمارات ف هاد لغرض من هادي عوام. كاينين عصابات منضمين مزيان ديال الصيادين اللاقانونيين لمحتارفين، لي كايمشيو من بلاصة ل بلاصة و كايخييمو ف بلايص محسوسين. الجلود كايتتريطاو ف لحقول و كايعطيوهم ل لبياعا، لي كايسيفطوهم يتدار ليهم طريطمو كتر ف الصونطرات لهنديين ديال الدباغة. الشرايا كايعزلو الجلود من لبياعا ولا ديور الدباغة و كايهربوهم من واحد الشبكة معقدة د التوصال ل السواق برا لهند، ب شكل ساسي ف الشينوا. عوامل خرين كايعاونو ف خسرانهم هوما الزحيف لمديني (urbanisation) و لقتيلة د التار. لفلاحا كايلومو لببور على لقتيلة د لبݣر و كايتيريو فيهم. جلودهم و طراف كسدتهم يقدرو يوصلو وخا هاكداك ب شي طريقة ل الصيادا اللاقانونيين. ف بانݣلاديش، لببور كايتقتلو من الصيادا لمحتارفين، الصيادا اللوكال، صحاب لمكايد و الناس د لڤيلاجات. كل ݣروپ د الناس عندهم موتيڤات مبدلين علاش بغاو يقتلو لببور، كايتفاوتو من الربح لمادي و التفلية ل لغراض د السلامة.

الطلب اللاشرعي د عضام و طراف كسدة لببر على قبل تخدامهم ف الطب التقليدي الشينوي هو السباب ف الضغط لي باقي مكمّل ديال الصيادة اللاقانونية على لببور ف شبه لݣزيرة لهندية. من ألف عام هادي علاقل، و عضام لببر موكوين ف الطب التقليدي لي كايتوصفو ب صيفتهم مقويات د لعضلة و دوا د الروماتيزم و حريق لكسدة.

ما بين 1994 و 2009، مجتمع حماية لحياة لبرية د لهند وتّق 893 حالة ببور تقتلو ف لهند، لي ف لحقيقة غير طرف صغير من الصيادة اللاقانونية و التهريب د لببور ف لوقيتة د هاد لعوام. ف 2004، ݣاع لببور لي ف ريزيرڤ لببور ساريسكا تقتلو من الصيادا اللاقانونيين. ف 2007، لبوليس ف اللّه أباد غفل واحد لملاقية ديال الصيادا اللاقانونيين، لمهربين و لكورييرات لمشبوهين. واحد من الناس لموقوفين كان الشراي لكبير ݣاع د طراف لببر لهندي لي ب راسو كايبيعهم ل الشرايا الشينويين، ب تخدام لعيالات من لقبايل النوماض كا كورييرات. ف 2009، حتى ببر من ال24 ببر لي ساكنين ف ريزيرڤ لببور پانا ما بقى ب سباب الصيادة اللاقانونية لفايتة لقياس. ف نونبر 2011، جوج ببور تصابو ميّتين ف ماهاراشطرا: واحد لببر دكر وحل و تقتل ف السلوكا د لمكيدة؛ واحد لببرة ماتت ب التريسينتي من مور ما مضغات واحد لكابل مكهرب لي كايمد الطاقة ل واحد لبومبا د لما؛ ببرة خرة لقاوها ميتة ف ريزيرڤ لببور كانها و تشك بلي ماتت ب السم. ف 2021، لبوليس د بانݣلاديش وقف صياد لاقانوني مشبوه ف لقتيلة ديال 70 ببر بينݣالي على طول 20 عام.

### الصيراع بين بنادم–لببر

شبه لݣزيرة لهندية دّات الشمعة ب صيفتها لبلاصة د لمدابزات الشداد بين لببور و بني آدم. ف لبدية د لقرن 19 لببور كانو شلّا، ل درجة ولات قتيلة لببور كايتخاد عليها لفلوس ف بزاف د اللوكالات. منطاقة طيراي سوپورطات واحد لعدد كبير د لببور لي تبزز عليهم يهربو لموايل هامشيين من مور لخمسينات، منين ردو لموؤل الطبيعي ديالهم تيرّات د الروز ب شكل متزايد. و من ديك لوقيتة لببور بداو يسلبو حياة بنادم ف لبلايص لي كايتداخل فيهم لمادى اللوكال د لببر معا التيرات لفلاحيين. كانو كايتشافو بلي كايتبعو لكسيبة لمربية لي كاتدوّز الشتا ف السهول و منين كاترجع ل لكديات ف الربيع، لببور كايبقاو بلا فريسة منين لقطعان كايتسيفطو ل لڤيلاجات د ماليهم. هاد لببور كانو من الشارفين، الصغار، و لمعوْقين. كاملين بيهم دوّزو شي تعويقة، ف لغالب يامّا ب سباب الجروح د شي فردي ولا الشوك د شي نيص.

ف السونداربانس، 10 من 13 لببر وكال د بنادم لي تشجلو ف عوام 1970 كانو دكور، و تحطات عليهم اللومة ف لقتيلة د 86٪ من لڤيكتيمات. هاد لببور وكالين بنادم تݣروپاو ل لببور لموكدين (confirmed) ولا لببور لمختصين (dedicated) لي كايشوفو بنادم فريسة؛ و لببور النتيهازيين (opportunistic)، لي ماكيقلّبوش على بنادم ولايني يلا تلاقاو معا بنادم، كايهجمو عليه، كايقتلوه، و كايفرسوه. ف بلايص فين تلقاو لببور وكالين بنادم النتيهازيين، لقتيلة د بنادم تربطات ب لوفرة ديالهم، لغالبية د لڤيكتيمات تضيكلاراو ف وقيت موسم جميع لعسل. و تفتارض بلي لببور ف السونداربانس هجمو على بنادم لي دخلو ل الزونات دياولهم باش يقلبو على لخشب، لعسل ولا لحوت، هادشي لي خلّا لببور يدافعو على الزونات دياولهم. لعداد د هجمات لببور على بنادم يقدرو يكونو زايدين برّا لبلايص لمواتيين د لببر، فين كايكون لبشر بزاف، و ف نفس لوقت لي كايكونو فيهم فرايس بريين قلال ليهم.

ف نيپال، لحالات د ببور وكالين د بنادم كانو مفرقين و صافي. ف محمية تشيطوان لوطنية حتى حالة ماتشجلات قبل من 1980. ف الشوية د لعوام لمواليين، 13 لواحد تقتل و تكال ف لمحمية و الجنابات دياولها. ف لغالبية د لحالات، لببور وكالين بنادم بانو بلي عندهم علاقة معا لمنافسة الدخلانية بينات الدكور. واحد الستيطلاع د لانطيرڤيو معا 499 واحد من الناس اللوكال ف تشيطوان ورى بلي الطبقة التحتانية من لهيندوس و الناس لي عندهم تعليم مدرسي قل من تمن سنين كان عندهم تعامل سلبي معا لببور؛ جلهم كانت عندهم كسيبة و فات ليهم سمعو بلي شي ببور كايهجمو على بنادم و لكسيبة.

ف دجنبر 2012، واحد لببر تتّيرا فيه من لقسم لغابوي د كيرالا ف واحد لموضع فلاحي د لقهوة ف لحواشي د خيرية واياناض د لحياة لبرية. لمسؤولين د لحياة لبرية ف كيرالا أمرو ب تصياد لببر من مور لحتيجاجات لكبار لي زندو ف لوقيتة لي لببر بدا يدّي لكسيبة. لقسم لغابوي صايب واحد لقوة خاصة باش يقبطو لببر ب لمعاونة ديال 10 د ل أعضاء من لقوة لخاصة د حماية لببر و جوج فيال هنديين مدريسيين من ريزيرڤ لببور بانديپور ف كارناطاكا.

## لمجهودات د لمحافضة

واحد لبلاصة مهمة موجودة ف "تضاريس طيراي آرك" ف السفوح د لهيمالايا د شمال لهند و جنوب نيپال، فين 11 لبلاصة محمية مكونة من سفوح غابويين ناشفين و صاڤانات د الربيع الطويل كاتسكّن لببور ف مساحة تضاريس د 49,000 كيلوميطر مربع. لغرض من لبلايص لمحميين هو ردّان لببور كا نسمة شبه مفرقة (metapopulation)، التفراق ديالهم بينات لملاجئ الساسيين يقدر يعاون ف السيادة ديالهم الجينية، الديموغرافية، و لإيكولوجية، و التوكاد بلي النوع و لمحافضة على لموؤل ديالو ولاو مخشيين ف آجيندات التنمية لقروية. ف نيپال، واحد لموضيل سياحي مبازي من لموجتاماع تصاوب ب تركيز مجهد على تقسام الرباحات معا الناس اللوكال و تجداد لغابات لمدهورين. هاد لموقاربة نجحات ف نقيص الصيادة اللاقانونية، ف ترجاع لموايل، و ف لمصاوبة ديال دائرة نتيخابية على قبل لمحافضة.

الصندوق لعالمي د الطبيعة (WWF) دار شراكة معا لممتل ليونارضو دي كاپريو باش يفورميو واحد لحملة عالمية "عتقو لببور دابا"، ب واحد لغرض طموح ديال لمصاوبة د واحد الدعم سياسي، مادي، و شعبي باش يقدرو يدوبلو النسمة د لببر ف 2022. عتقو لببور دابا بدات لحملة ديالها ف 12 التضاريس أولوية عند لببر تابعين ل الصندوق لعالمي د الطبيعة من ماي 2010.

هاد النسمة من لببر وقع ليها تقييم ف النيڤو اللوكال ف بزاف د لبلدان. لببر لبينݣالي مليستي مهدد ف نيپال، لهند، و بوطان، أما ف بانݣلاديش، و الشينوا مليستي مهدد ب شكل شديد.

ف أبريل 2023، لهند سنات مدكرة مفاهمة معا كامبوديا باش يعاونو لبلاد ف معاودة تدخال لببر. علاقل 90 فدان (36 ݣطار) د جبال كارضاموم ف لخيرية لبرية طاطاي تحطو باش يضيّفو لببور لي تآمپورطاو من لهند. آخر ببر ف كامبوديا تصوّر ف 2007 ب كاميرا د لمكيدة. ف 2016، لحكومة لكامبودية علمات بلي نسمة لببر اللاندوشيني "نڨارضات فعلياً".

### لهند

ببرة و ولادها ف محمية بانضاڤݣاره لوطنية، مادهيا پراديش
ف 1973، مشروع لببر تلونصا كايهدف ضمان واحد النسمة د لببور تقدر تبقى تعيش ف لبلاد و لمحافضة على لبلايص لي عندهم أهمية بيولوجية ب صيفتهم ورت طبيعي ديال الناس. لقوة لخاصة د لمشروع تخايلو هاد الريزيرڤات د لببور كا نواة د لمجاوجة، لي منهم كايتفرقو لببور لي كتارو ل لغابات لمحاديين. كاتّمتّل لعزيلة د لبلايص باش يردوهم ريزيرڤات ف التنواع د السيسطيمات لإيكولوجيين على طول التوزيع د لببر ف لبلاد. التمويلات و اللتيزامات تحطو باش يدعمو هاد لپروݣرام لمشدّد ديال حماية لموايل و معاودة الصليح تحت مساطر د لمشروع. ف اللخر د التمانينات، الريزيرڤات التسعود اللوالا غطاو مساحة 9,115 كيلوميطر مربع تزادو ل 15 الريزيرڤ مغطيين مساحة 24,000 كم². كتر من 1100 ببر تقدّرو كايسكنو الريزيرڤات ف 1984.

ب سباب هاد لمبادرة، النقصان د النسمة تقلب ب شكل بدياني، و لكن ف لعوام اللخرين بدات كاتنقص عاوتاني؛ نسمة لببر ف لهند نقصات من 3,642 ف عوام 1990 ل غير كتر من 1,400 من 2002 ل 2008.

لاكط لهندي ديال لحياة لبرية ف 1972 خلّا ل وكالات لحكومة لحق ياخدو إجراءات صارمة باش يضمنو لحماية ديال لببر لبينݣالي تقديرات معهد لحياة لبرية ف لهند وراو بلي عداد لببور طاحو ف مادهيا پراديش ب 61٪، ماهاراشطرا ب 57٪، و راجاستان ب 40٪. ليحصاء لحكومي د لببر اللول، لي تدار تحت مبادرة مشروع لببر بدا ف 1973، حسب 1,827 ببر ف لبلاد ف داك لعام. ب تخدام لمنهجية، لحكومة قشعات واحد زيادة تابتة ف النسمة د لببر لي وصلات ل 3,700 ببر ف 2002. غير هو، التخدام د وسايط مستاقلين و موتوقين د طيكنولوجيا ليحصاء لي بحال كاميرات لمكيدة على قبل إحصاء 2007–2008 د لهند كاملة ورى بلي لعداد ف لحقيقة كانو قل من النص ب لمقارنة معا ليحصاء لأصلي لي تحط من لقسم لغابوي.

من مور ما تعرف بلي غير 1,411 ببر بينݣالي موجود ف لبرية د لهند، لي نقص من 3,600 ف 2003، لحكومة لهندية حطات تمنيا د الريزيرڤات الجداد د لببر. ب سباب التكماش د عداد لببور، لحكومة لهندية وعدات ب 153 مليون ضولار باش تموّل مزيان مبادرة مشروع لببر، ب حطان واحد لقوة د حماية لببر باش يتباطاو معا الصيادا اللاقانونيين، و باش يموّلو معاودة تسكان د ما كتر من 200,000 من ناس لڤيلاجات ف بلايص جداد باش يقللو من التفاعولات بين بنادم و لببر. لعولاما لهنديين د لببر وعّاو ب تخدام الطيكنولوجيا ف مجهودات لمحافضة. ف 2022، لخيرية لبرية رانيپور تضيكلارات ب صيفتها ريزيرڤ لببور ال54.

ف يناير 2008، حكومة لهند لونصات واحد لقوة ديديكي ضد الصيادة اللاقانونية مكوّنة من خوبارا من لبوليس، مسؤولين د لغابة و بزاف د لوكالات لبيئيين خرين. محمية رانطامبوري لوطنية دايماّ كايتستشهد بيها ب صيفتها نجاح كبير د لمسؤولين لهنديين ف لحرب ضد الصيادة اللاقانونية.

كونو-ئدپالپور ف مادهيا پراديش عولو عليها باش تدخّل السبوعا لآسياويين من ݣوجارات. ماحد حتى سبع ما تطرونسفيرا من ݣوجارات ل مادهيا پراديش حتى ل دابا، عوض هادشي تقدر تخدّم كا خيرية د لببور. فين يقدرو يخلّيو نسمات النمور قلال لي كايستهدفو لفرايس الساسيين لي كاينين على قبل لفهود لي تعاود التدخال ديالهم.

### ف لكاپتيڤيطي

ببور كاپتيڤ ف حديقة د لحيوان ف لهند
لببور لبينݣاليين كايترباو ف لكاپتيڤيطي من عام 1880 و تكروز ب شكل كبير معا ببور من بلدان خرين لي داخلين ف لمادى ديالو.

ف يوليوز 1976، بيلي آرجان سينݣ جاب واحد لببرة مربية على ليد من حديقة حيوانات توايكروس ف لمملكة لمتحدة، و عاود دخلها ل لبريّة ف محمية دودهوا لوطنية ب لإدن د لوزيرة اللولى د لهند إنديرا ݣاندي. ف عوام 1990، شي ببور من هاد لبلاصة تقشعو بلي عندهم مضهر نوعي د لببور السيبيريين، كيف الراس لكبير، لفرو لباهت، لبشرة لبيضة، و لخطوط لعراض، و تشكك بلي هوما تكرويزة د لببور السيبيريين–لبينݣاليين. عيينات د زغب لببر من لمحمية لوطنية تدارو ليهم تحليل ب تخدام التحليل د التسلسيل لميطوكوندري. الريزولطا ورى بلي هاد لببور لي تسقصى فيهم كان عندهم واحد لهاپلوتيپ (haplotype) ميطوكوندري د شي ببر بينݣالي هادشي لي كايعطي بلي مهم كانت ببرة بينݣالية. الجلد، الزغب، و عيينات من الدم د 71 ببر تجمعو من حديقة حيوانات هندية، ف لمتحف لهندي، كولكاطا و ب حسبان جوج عيينات من محمية دودهوا لوطنية تخدّمو على قبل واحد التحليل د لميكروساطيليت وراو بلي جوج ببور كان عندهم آليلات (alleles) ف جوج مواضع (loci) لي جاو من لببور لبينݣاليين و السيبيريين. وخا هاكداك، لعيينات ديال جوج ببور مكروزين صاوبو واحد لقاعيدة د لعيينات صغيرة بزاف باش يتفتارض ب شكل قطعي بلي طارا كانت السورس د جينات لببر السيبيري.

حدايق لحيوانات لهنديين رباو لببور ل لمرة اللولانية ف حديقة لحيوانات عليپور ف كولكاطا. كتاب لپيديݣري (studbook) الدولي د لببور د عام 1997 ليستا النسمة لعالمية لكاپتيڤ ديال لببور لبينݣاليين ف 210 لفراد لي كاملين مخلّيينهم ف حدايق لحيوانات لهنديين، من غير واحد النتوا ف أمريكا الشمالية. التكمال د كتاب لپيديݣري د لببر لبينݣالي لهندي متطلب ضروري ف لمصاوبة ديال پروݣرام تسييري على قبل لببور لكاپتيڤ ف لهند.

### ف بانݣلاديش

وايلدتيم (WildTeam) خدّامة معا لوجتاماعات اللوكال و لقسم لغابوي لبانݣلاديشي باش ينقصو الصيراع بين لببر و بنادم ف السونداربانس لبانݣلاديشية. هادي كتر من 100 عام و لبشر، لببور، و لكسيبة كايتبليساو و كايتقتلو كا ضحايا د هاد الصيراع؛ ف لعقود اللخرين كتر من 50 بنادم، 80 راس د لكسيبة، و 3 لببور كايتقتلو كل عام. دابا، ب سباب لخدمة د وايلدتيم، كاين واحد لفرقة د الستيجابة لمقر ديالها كاين ف فلوكة لي كايعطيو معاونة لولانية، الطرونسپور، و و سوپور ف ترجاع لكسدات ديال الناس لي ماتو ف لغابة ب سباب شي ببر. وايلدتيم حطو عاوتاني 49 فرقة ستيجابة د لمتطوعين د لڤيلاج لي مطرينيين باش يعتقو لببور لي توضرو ف لڤيلاجات و لي يقدرو يتقتلو. هاد لفراقي د لڤيلاج فيهم كتر من 350 متطوع، لي هوما دابا عاوتاني كايدعمو لخدمة ضد الصيادة اللاقانونية و لأنشيطة د التربية/التوعية على لمحافضة. زيد وايلدتيم كاتخدم باش تقوي لوجتاماعات اللوكال باش يدخلو ل الصندوق لحكومي باش يعوضو خسران/توْعات ديال لكسيبة و لبشر من هاد الصيراع. باش يحضيو الصيراع و يقييمو لمفعولية د لخدمة، وايلدتيم حطو عاوتاني واحد السيسطيم د الضيكلاراسيو و تجماع الضونيات د الصيراع بين لببر و بنادم.

### نيپال

ف ماي 2010، تصايبات محمية بانكي لوطنية ب قد د 550 كم². لحكومة ڤيزات التدوبيل د نسمة لببور د لبلاد معا عام 2022 ف مؤتمر لقمة لعالمي د لببور ف 2010. نسمة لببور وصلات ل 355 ف 2022، و على بونت باش تطريپلي نسمة لي كان فيها 121 ببر ف 2009.

### مشروع "معاودة د التصوڤيج" ف جنوب إفريقيا

ف 2000، مشروع معاودة د التصوڤيج (re-wilding) د لببر لبينݣالي بداه دجون ڤارتي، لي هو و الزولوجيست دايڤ سالموني طريناو ب بيبرات مربيين كاپتيڤ كيفاش يتليدو، يصيدو، و كيفاش يربطو التصياد معا لماكلة و يرجّعو غرايزهم د لفريس. على حساب هضرتهم غير لببور يوليو يبينو بلي ولاو قادرين يضيپانيو ريوسهم ف لبريّة، غادي يتطلقو ف لمادى لمطلوق د لخيرية لبرية د جنوب إفريقيا باش يعييْشو ريوسهم.

لمشروع نوض بلبالة من مور لتيهامات ديال لمستتمرين ديالهم و لخدامين ف لمحافضة ب التلاعب ب سلوك لببور على غرض لينتاج د واحد لفيلم، ب لعيشة معاهم، و كاين لي كايشوف بلي هاد لببور ماكايعرفوش يصيدو. ستوورت براي، لي ف لأصل ستتمر واحد لقد كبير من لفلوس على ود لمشروع، قال بلي هو و مرتو، لي تشوان، شافو طاقم لفيلم"[كايجريو مورا] لفريسة حتى ل السياج و كايزييدوها ف طريق لببر غير على قبل شي تصوير درامي".

الربعة د لببور لي مشمولين ف هاد لمشروع تكونفيرما بلي هوما تكرويزة بين لببور لبينݣاليين و السيبيريين، لي ماخصهومش يتخدّمو لا ف لمجاوجة لا يتطلقو ف منطاقة كاروو. لببور لي ما نقيينش جينياّ ماكايتكاليفاوش باش يدخلو ف لبلان ديال النجو د لببور، حيتاش ماكايتخدموش ف لمجاوجة، و ما مسموحش ليهم يتطلقو ف لبرية.

## ف التقافة

لببر واحد من لحيوانات لي تعرضو ف ختم پاشوپاتي د حضارة وادي السند. لببر عاوتاني هو الرمز د سوانت التشولا (chola). كايعطي لحضور ديال بزاف السوانت د ببر، حوتة، و قوس د النبل بلي هوما قضايا د سلالة تشولا.

ليوما، لببر هو لحيوان لوطني د بانݣلاديش و لهند. لفلوس لورقيين د بانݣلاديش كايوريو واحد لببر. لحزب السياسي رابطة لمسلمين ف پاكيستان حاط النمر كا لوݣو د النتيخابات ديالهم. تيپو سلطان، لي حكم مملكة ميسور ف اللخر د لقرن 18، كان حتى هو مولوع ب هاد لحيوان. لأوطوماط (automaton) لمشهور د لقرن 18، ببر د تيپور حتى هو تصايب على ودو. لببر كان رمز سلالي ديال هاد السلالة لحاكمة. ف لوقيتة ديال التورة لهندية ف عام 1857، مجلة پانتش (punch) لبريطانية عرضات واحد لكارتون سياسي كايبين الروبالا (rebels) لهنديين كا ببر كايهجمو على لڤيكتيم.

### ف لفنون

التار د السبع لبريطاني من لببر لبينݣالي، پانتش كارتون، 1857
* لأونطاݣونيست الساسي ف كتاب الدغال (jungle book)، شيريخان، ببر بينݣالي.
* كتاب "وكالين بنادم ديال كوماون" (man-eaters of kumaon) مبازي على ببور و نمور وكالين بنادم ف إقليم كوماون.
* ف الريواية د لفنطازيا و لمغامرة لحياة د پي (life of pi) و ف لآضاپطاسيو لفيلمية ديالها د عام 2012، كاين واحد لببر بينݣالي سميتو ريتشرد پاركر هو الشخصية لبطلة.
* مسراحية لببر لبينݣالي ف حديقة لحيوانات د بغداد (the Bengal tiger at the baghdad zoo) تبازا على قصة د بصح ديال واحد لببر لي هرب من لحديقة د لحيوان د بغداد ف 2003 و بدا كايجول ف شوارع بغداد و هو كايقلب على لمعنى د لحياة.
* لأرض لمخسورة د لببر (the lost land of the tiger) هو ضوكيمونطير د بي بي سي على لببور ف بوطان.

* لفيلم لهندي د 2014 زئير – ببور د السونداربانس كايضور على واحد لببرة بينݣالية بيضة ف السونداربانس.

## مصادر